ອິນໂດເນເຊຍ ຈັບຜູ້ຕ້ອງສົງໄສ ສາມຄົນ ໃນການໂຈມຕີ ທີ່ ນະຄອນຈາກາຕ້າ
ຕຳຫລວດ​ກ່າວ​ວ່າ ​ເຂົາ​ເຈົ້າ​ໄດ້​ລະບຸ​ໂຕ​ ຜູ້​ໂຈມຕີ​ສີ່ຄົນ ​ໃນ​ຈຳນວນທັງ​ໝົດ ຫ້າຄົນ ທີ່​ໄດ້​ຖືກ​ສັງຫານ ​ໃນ​ວັນ​ພະຫັດ​ວານ​ນີ້.
ຕຳຫລວດອິນໂດເນເຊຍ ໄດ້ກັກຂັງຜູ້ຊາຍສາມຄົນ ໃນວັນສຸກ ມື້ນີ້ ໃນຖານສົງໄສພົວພັນກັບການໂຈມຕີຢູ່ໃນນະຄອນຫຼວງ ໃນມື້ວານນີ້ທີ່ເຮັດໃຫ້ສອງຄົນເສຍຊີວິດ ແລະຫລາຍກວ່າ 20 ຄົນໄດ້ຮັບບາດນເຈັບ ໄດ້ມີການຮັກສາຄວາມປອດໄພຢ່າງເຄັ່ງຄັດຢູ່ທົ່ວປະເທດ ໃນ ຂະນະທີ່ລັດຖະມົນຕີຮັກສາຄວາມປອດໄພ ທ່ານ LuhutPandjaitan ໄດ້ໃຫ້ການຢືນຢັນຕໍ່ລາຍງານຂ່າວທີ່ວ່າ ຜູ້ຕ້ອງສົງໄສ ເປັນພວກຫົວຮຸນແຮງ ສາມຄົນຖືກຈັບ ຢູ່ຄຸ້ມ Depok ໃນເຂດຊານເມືອງຂອງນະຄອນຫຼວງຈາກາຕ້າ ໂຄສົກອົງການຕຳຫລວດແຫ່ງຊາດ ທ່ານ Anton Charliyan ກ່າວວ່າ ການບຸກເຂົ້າໄປ ກວດຄົ້ນຍັງດຳເນີນຢູ່ຕໍ່ມາທີ່ເກາະ Java ແລະ ເກາະອື່ນໆ ເພື່ອຈັບບັນດາຜູ້ສົງໄສເປັນ ພວກຫົວຮຸນແຮງ ອີງຕາມອົງ ການຂ່າວຣອຍເຕີ ກຸ່ມລັດອິສລາມ ໄດ້ອ້າງເອົາຄວາມຮັບຜິດຊອບໃນການໂຈມຕີດ້ວຍລະເບີດແລະການຍິງ ກັນ ໃນວັນພະຫັດວານນີ້ ທີ່ນະຄອນ Jakarta ຕຳຫລວດກ່າວວ່າ ເຂົາເຈົ້າໄດ້ລະບຸໂຕ ຜູ້ໂຈມຕີສີ່ຄົນ ໃນຈຳນວນທັງໝົດຫ້າຄົນ ທີ່ໄດ້ຖືກສັງຫານ ໃນວັນພະຫັດວານນີ້ ທ່ານ Charliyan ກ່າວວ່າ ບັນດາເຈົ້າໜ້າທີ່ໄດ້ພົບເຫັນ ວັດຖຸຕ່າງໆທີ່ພົວພັນກັບກຸ່ມລັດອິສລາມ ຮວມທັງທຸງສີດຳທີ່ເປັນສັນຍາລັກຂອງກຸ່ມ ລະຫວ່າງການຊອກຄົ້ນຢູ່ທີ່ເຮືອນຂອງບັນດາຜູ້ໂຈມຕີຄົນໜຶ່ງ ໂຄສົກຕໍາຫລວດຍັງກ່າວອີກວ່າ ຜູ້ຊາຍສອງຄົນໃນຈຳນວນຫ້າຄົນ ເຄີຍຖືກ ຈັບ ແລະຕິດຄຸກໃນການກະທຳຜິດກໍ່ການຮ້າຍ ການໂຈມຕີໃນວັນພະຫັດວານນີ້ ໄດ້ເລີ້ມດ້ວຍລະເບີດຢ່າງວ່ອງໄວ ແລະຍິງກັນລະຫວ່າງ ພວກມືປືນ ແລະຕຳຫລວດ ຢູ່ໃນເຂດທຸລະກິດທີ່ແອອັດຂອງນະຄອນຫລວງ ທີ່ມີສູນກາງ ການຄ້າ ບັນດາໂຮງແຮງຫລູຫລາ ແລະສະຖານທູດຕ່າງປະເທດ ການໂຈມຕີໄດ້ເຮັດໃຫ້ ພົນລະເຮືອນສອງຄົນເສຍຊີວິດ ຄົນນຶ່ງເປັນຊາວການາດາ ແລະອີກຄົນນຶ່ງເປັນຊາວອິນ ໂດເນເຊຍ ປະທານາທິບໍດີ Joko Widodo ໄດ້ຮຽກຮ້ອງໃຫ້ປະຊາຊົນຢູ່ໃນ ຄວາມສະຫງົບໃນວັນ ສຸກມື້ນີ້ ຊຶ່ງເປັນວັນສັກສິດຂອງຊາວມຸສລິມ ທ່ານໄດ້ປະນາມ “ການກໍ່ການຮ້າຍ” ແລະ ໄດ້ເນັ້ນໜັກວ່າ ບັນດາເຈົ້າໜ້າທີ່ພວມພາກັນປະຕິບັດງານເພື່ອຄວບຄຸມສະຖານະການ